arnastofnun/IGC-2024 huggingface dataset:
Lestir skáka flugvélum

Flugferðir eru vaxandi skelfing. Eilífar biðraðir og eftirlit, þröng seta og ekkert súrefni. Það er eins og þú sért á leið til Auswitch. Enda eru gamlar járnbrautarlestir að lifna að nýju. Dónárlestin fer í miklum lúxus frá Þýzkalandi um nítján borgir til Tyrklands. Austurlandahraðlestin fer frá London til Feneyja. Bláa lestin fer frá Höfðaborg til Pretoríu. Gullni stríðsvagninn fer frá Bangalore til Goa á einni viku. Síberíuhraðlestin fer frá Moskvu til Peking á tveimur vikum. Ég held, að meira vit sé í að prófa einhverja slíka ferð. Í stað þess að láta misþyrma sér í flugferðum.
Geðsjúklingar skjóta elgi

Rithöfundurinn Henry David Thoreau sagði einu sinni, að ekki væri hetjulegt að skjóta elg. Þetta væru elskuleg dýr. Að skjóta þau væri svipað og að skjóta hest nágrannans. Ég vil ganga lengra og segja: Þetta eru hægfara dýr. Að skjóta þau er svipað og að skjóta kú nágrannans. Þegar repúblikanar stæra sig af elgsveiðum Sarah Palin, fæ ég gæsahúð. Elgsveiðar hennar eru dæmigert bandarískt drápsæði. Viljinn til að skjóta allt, þótt það hreyfist varla. Elgsveiðar repúblikana líkjast utanríkisstefnu þeirra: Drepa, drepa. Því fyrr, sem mannkynið losnar við völd geðsjúklinganna, þeim mun betra.
Fátækur auður nútímans

Þegar Bretar voru fátæk þjóð í lok síðari heimsstyrjaldarinnar, settu þeir upp velferðarkerfi að norrænni fyrirmynd. Þeir höfðu efni á því þá. Löngu seinna voru Bretar orðnir ríkir og fengu þá flugu í höfuðið. Þeir hafa ekki enn losnað við þá flugu. Þetta var hagfræðin frá háskólanum í Chicago, sem einnig er nefnd við samkomulag í Washington. Þessi frjálshyggja predikaði markaðsvæðingu heimsins. Hún rústaði Rússland gersamlega og fór illa með Bretland. Háðulegt er, að ríkt Bretland telur sig ekki geta rekið velferð fátækra eftirstríðsára. Skólar og spítalar Breta eru orðnir skelfilegir.
Tuddi skýrir mál sitt

“Þessi mál eru flókin viðureignar, og stundum verður saklaust fólk fyrir óþarfa ónæði.” Þetta eru orð Jóhanns R. Benediktssonar, lögreglustjóra á Suðurnesjum, í Fréttablaðinu. Ver tuddaskap sinn gagnvart hælisleitendum. Talar eins og bandarískur hershöfðingi. Þeir kalla það “collateral damage”, er saklaust fólk verður fyrir hernaðaraðgerðum. Jóhanni og hershöfðingjum finnst það bara eðlilegur gangur lífsins. “Shit happens.” Fasistar hugsa og tala svona, en ekki venjulegt fólk. Jóhann telur sig vera bandarískan hershöfðinga í bíómynd. Nauðsynlegt er að koma honum niður á jörðina aftur.
Bjóða spuna fyrir vottun

Vottun felst í, að þriðji aðili ábyrgist gagnvart kaupanda, að seljandi bjóði frambærilega vöru. Umhverfismerki votta, að vara eða þjónusta sé sjálfbær og uppfylli fleiri kröfur. Þekktasta vottun í sjávarútvegi er MSC. Norski sjávarútvegurinn var fyrst andvígur því merki, en hefur núna tekið það upp. Íslendingar sitja eftir á botninum, þótt raunar hafi Íslendingur fundið upp MSC. Í staðinn vill sjávarútvegurinn votta sjálfur einhliða, að vara sín sé í lagi. Slíkt er ekki vottun þriðja aðila, heldur bara spuni seljandans. Kaupendur munu ekki láta Einar Guðfinnsson hafa sig að fífli.
Ekki safna í blokkir

Hælisleitendum má ekki safna í blokkir suður með sjó. Útlendingastofnun er fjölmenn, hefur ekkert þarfara að gera en að taka mál þeirra fyrir. Strax við komuna. Ekki nokkrum árum síðar. Ef erfitt er að fá upplýsingar frá útlöndum, þarf að bæta flæðið, senda daglega svarkröfur í tölvupósti. Ég held, að starfsfólkið hangi að mestu í vinnunni. Nú þarf að taka til hendinni. Setja markmið um, að mál fimmtíu hælisleitenda verði afgreidd í viku hverri. Unz biðlistinn er tæmdur. Í sumum tilvikum þarf að komast að niðurstöðu á grundvelli of lítilla upplýsinga. Þá verður bara að hafa það.
Moggamynd af verðbólguvofunni

Fimm dálka mynd af skugga Davíðs Oddssonar er á bls. 17 í Mogganum í gær. Davíð er sjálfur neðst í hægra horninu, daufur á svip. Undir myndinni er texti, sem byrjar svona: “Verðbólguvofan”. Horfði aftur á myndina og sá að skuggi Davíðs var uggvænlegur. Sá strax, að hann er vofan, sem spjallað er um í textanum. Mogginn vegur að Davíð Oddssyni, að vísu óvart. En einhvern tíma hefði brostið á með þrumum og eldingum við slíka myndbirtingu. Kannski varð svo að þessu sinni, kannski ekki. Myndin sýnir í senn nútímavanda og fortíðarvanda Íslendinga. Það er allt sami vandinn og heitir Davíð Oddsson.
Terroristalög gegn hundaskít

Bretar standa framarlega í trylltum aðgerðum gegn terroristum, sem koma niður á almenningi. Sérstök lög voru sett um að leyfa áfjáðum löggum að hunza mannréttindi. Þau hafa ekki gagnast neitt við að handsama meinta terrorista. Hins vegar hefur lögunum verið beitt til að ná í annars konar kauða. Til að handsama þrjóta, sem hreinsa ekki upp sinn hundaskít. Til að handsama vonda bótaþega, sem vinna svart í laumi. Til að handsama skúrka, sem misnota bílastæði fatlaðra. Til að handsama stórglæpona, sem selja pítsur í leyfisleysi. Terroristalögin eru semsagt notuð gegn almenningi.
Ávextir með plastbragði

George Monbiot skýrði í Guardian bragðlaust grænmeti og ávexti stórmarkaða. Framleidd er sérstök vara, sem þolir flutning langa vegu. Eplin mega til dæmis detta í gólf án þess að skemmast. Monbiot ræktar sjálfur ótal gerðir ávaxta og grænmetis í Wales, til dæmis tugi tegunda af eplum: Ribston Pippin, Ashmeads Kernel, Durondeau, Belle Julie, Urbaniste, Glou Morceau, Ambrosia, Professeur du Breuil, Althorp Crasanne, St Edmunds Pippin. Hann valdi með hliðsjón af bragðgæðum. Lystisemdir eru í haugum á hvaða markaði sem er í Evrópu. En á íslenzkum stórmarkaði bragðast allt eins og plast.
Atgervisflótti frá 365

365 miðlar hafa snöggt glatað tveimur af sínum beztu mönnum. Fyrst Björgvin Guðmundssyni og síðan Þóri Guðmundssyni. Þórir er orðinn stjóri hjá Rauða krossinum. Björgvin flúði á Moggann, er spunakarlinn og orkuspillingar-gaurinn Björn Ingi Hrafnsson var gerður að ritstjóra Markaðarins. Um svipað leyti var annar spunakarl gerður að yfirmanni hjá 365, Steingrímur Sævarr Ólafsson. Ari Edwald útgáfustjóri telur spunakarla vera ekki bara jafnoka blaðamanna, heldur þeim fremri. Slík skoðun á fjölmiðlun kann ekki góðri lukku að stýra. Breytingar ársins fela í sér atgervisflótta frá 365 miðlum.
Samanburður á skaðabótum

DV var með fínan samanburð í gær. Ef þú segir “Maggi glæpur”, kostar það sama og að nauðga konu með grimmdarlegum barsmíðum, 1.500.000 krónur. Ef þú segir “Bubbi fallinn”, kostar það tvo þriðju af hópnauðgun, 700.000 krónur. Ef þú segir “Þóra blönk”, kostar það sama og kynferðisbrot gegn þrettán ára barni, 500.000 krónur. Þetta er ríkið, sem Kafka lýsti í Réttarhöldunum. Við búum í samfélagi, þar sem sannleikurinn er jafn dýr og versta ofbeldi. Við þykjumst vera lýðræðisríki. Höfum samt fjölmiðlakennara á Akureyri, sem segir, að oft megi satt kyrrt liggja. Í ríki hræsni og yfirdreps og lyga.
Vígfúsir týna tölunni

Bandaríkin eru að verða ein um stríðið gegn Írak. Brezki herinn er flúinn af hólmi. Hinar vígfúsu þjóðir hafa týnt tölunni ein af annarri. Flestar í kyrrþey eins og Íslendingar. En allar með skottið milli fótanna. Sagnfræðin segir okkur, að Írak verði ekki sigrað. Enda er George W. Bush hættur að tala um sigur. Um leið er stuðið að minnka í Atlantshafsbandalaginu með hernaðinum gegn Afganistan. Fréttir af daglegum barnadauða í loftárásum Bandaríkjanna þurrka upp leifarnar af stuðningi Evrópubúa við stríðið. Enda segir sagnfræðin okkur, að enn erfiðara sé að sigra Afganistan en Írak.
Símalaust við Stóru-Laxá

Maður slasaðist í morgun við Stóru-Laxá. Langan tíma tók að koma boðum um slysið, því að ekki er þráðlaust símasamband á svæðinu. Félagi mannsins þurfti að fara langa leið til að komast í síma. Bæði stóru símafélögin hafa að vísu birt heilopnu auglýsingar með kortum, sem sýna símasamband um allt land. Þar á meðal í Hrunamannahreppi. Vodafone reið á vaðið og Síminn kom á eftir. Það eru dæmi um lífshættulegar auglýsingar, sem ekki er fótur fyrir. Ég hef áður bent á, að auglýsingar Vodafone og Símans eru skaðleg lygi, en eftirlitið ypptir öxlum. Því verður ógæfa, þegar NMT-síminn fellur út um áramótin.
Sértrú góðviðriskarlanna

Landsfeður okkar, þeir Davíð og Geir, eru góðviðriskarlar. Þeir eru lakari, þegar blæs að norðan með hríð. Þá tvo vantar fræðinga til að gefa sér góð ráð gegn kreppum. Til dæmis Þorvald Gylfason prófessor og Jónas Haralz bankastjóra og Guðmund Ólafsson hagfræðing. Hver þeirra hefur sína línu og hver þeirra um sig er betri en núverandi stuttbuxna-ráðgjöf. Davíð og Geir eru fastir í sértrúarsöfnuði frjálshyggjunnar. Söfnuðurinn þótti fínn fyrir aldarfjórðungi, þegar blanda þurfti meiri markaðshyggju í velferðarhyggju Norðurlanda. Nú þarf ekki meira af frjálshyggju, hún var barn síns tíma.
Árni slær Friðrik út

Ljósmæður eru vinsælasta stétt landsins. Árni Mathiesen fjármálaráðherra setur samt hausinn undir sig og veður í þær. Höfðaði mál gegn þeim vegna verkfalla. Þetta minnir á annan geðþekkan ráðherra, Friðrik Sophusson. Sá réðist á næstvinsælustu stétt landsins, blaðburðarbörn. Svona gerir maður ekki, sagði Davíð Oddsson og rak Friðrik upp í Landsvirkjun. Nú getur Geir Haarde leikið sama leikinn og rekið Árna upp í Landsvirkjun. Stundum verða ráðherrar svo hrokafullir og utangátta, að þeir ógna heilli ríkisstjórn. Þá þarf að grípa til snöfurmannlega aðgerða. Takmarka skaðann og reka Árna.
Meckl trúir á helgar kýr

Gott hjá Agli Helgasyni að koma upp um fjölmiðlafræðinginn Markus Meckl. Sem kennir fjölmiðlafræði á Akureyri og mælir gegn grundvallarfosendu fjölmiðlunar. Hún er, að helgar kýr skuli ekki vera til. Meckl vill hins vegar hafa helgar kýr. Hans helga kýr er íslam. Að fjölmiðlar megi ekki gera grín að íslam í teiknimyndum, samanber Jyllandsposten. Það er einmitt brýnt að gera grín að íslam. Sem er karlrembutrú, nánast eins og sum róttæk kristni. Íslam hefur flutt skaðlegt ofbeldi inn í heim Vesturlanda. Og gera þarf stólpagrín að öllum tegundum safnaða. Enginn söfnuður er heilög kýr.
Kovulenko slapp óséður

Meðan 58 löggur voru að ofsækja hælisleitendur í gærmorgun fór þekktur ofbeldismaður óséður gegnum Leifsstöð. Ivan Kovulenko er efirlýstur vegna stórfelldrar líkamsárásar við Snorrabraut um helgina. Hann kom sér í flugi til London. Þegar samanlagt löggulið suðvesturhornsins var að dunda sér við að kvelja auma hælisleitendur. Meðan löggurnar hirtu löglega peninga af hælisleitendum gaf Kovulenko löggunum langt nef. Einn mesti ofbeldismaður landsins leikur nú lausum hala úti í heimi. Hér skipta ofbeldismenn engu máli í samanburði við hælisleitendur. Sem eru taldir óvinir ríkisins nr. 1.
Lögregluofsóknir í morgun

Að undirlagi Útlendingastofnunar fóru í morgun fram lögregluofsóknir gegn hælisleitendum. 58 löggumenn frá þremur embættum ofsóttu útlendingana. Lítið kom upp úr krafsinu. Yfirlýstur tilgangur var að finna falsaða passa. En ekki er enn vitað um, að neinn slíkur hafi náðst. Hins vegar fundust peningar, samtals 1,6 milljónir króna. Þeir voru ekki falsaðir. Löggan tók féð af fólkinu. Hingað til hefur ekki verið ólöglegt að hafa peninga í fórum sínum. En þegar fasista-stofnanir leggja saman, geta þær búið til sértæk lög. Þær vinna ekki vinnuna sína, þegar 58 löggur stunda ofsóknir.
Æsandi Stefán Friðrik

Skil ekki, hversu margir fara á taugum út af fréttabloggi Stefáns Friðriks Stefánssonar. Sérstaklega tala andstæðingar hans um, að hann endurskrifi eða klippi og lími fréttir. Mér sýnist Stefán vilja vera fjölmiðill, sem segi fréttir og tjái sig um þær í leiðinni. Ef einhver er sammála honum, er þægilegt fyrir hann að lesa bloggið. Þá þarf hann ekki að lesa sjálfar fréttirnar. Hann fær allt á einum stað hjá Stefáni. Þeir, sem eru ósammála honum, geta hafnað honum sem fjölmiðli með því að hunza vefsvæðið. Svo er hann bara mbl.is, mælist ekki hátt í lestri á afrétti hjá blogg.gattin.is.
Skemmdarverk sögð heimil

Brezkur dómstóll úrskurðaði í gær, að andófsfólki hafi mátt valda 5,5 milljón króna skemmdum á umdeildu orkuveri í Kingsnorth. Tjón af breytingum á loftslagi af mannavöldum heimili það. Sex félagar í Greenpeace voru því sýknaðir af ákærum. Skemmdarverk eru því leyfður neyðarréttur í Bretlandi, ef forsendur eru nógu brýnar. Þetta er önnur niðurstaða en hér á Íslandi. Þar sem andófsfólk var sektað fyrir skemmdir í aðgerðum sínum. Munurinn er sá, að Bretar viðurkenna bæði neyðarrétt og hættu á loftslagsbreytingum. En hér á landi halda menn áfram að afneita vísindum og hafna neyðarrétti.
Umheimurinn er skelfdur

Jonathan Freedland segir í Guardian, að sigur John McCain í kosningunum í Bandaríkjunum muni vekja umheiminn. Í stað þess að kenna George W. Bush um ástand heimsins, muni umheimurinn beina reiðinni að Bandaríkjunum. Hatur á Bush muni breytast í hatur á Bandaríkjunum. Alls staðar vill fólk Barack Obama sem forseta. Það sættir sig ekki við, að óbeint framhald verði á stefnu Bush. Þetta mun hafa alvarleg áhrif á samskipti Bandaríkjanna við fyrrum vinaríki sín. Það er sanngjarnt. Munið, að Bush var endurkjörinn. Við eigum að kenna bandarískum kjósendum um djöfulskapinn í heiminum.
Olían er eins og álið

Olía hefur hvergi gert þjóðir ríkar. Arabískir olíugreifar geta velzt um á hóruhúsum, en Arabíuskagi er enn vanþróaður. Fólkið í óshólmum Nígeríu er fátækara en nokkru sinni fyrr. Venezúela er jafn vanþróuð og önnur ríki Suður-Ameríku. Norðmenn höfðu vit á að eyða olíupeningum sínum í lífeyri fyrir alla landsmenn. Íslendingar höfðu áður haft vit á að láta hvern borga sinn lífeyri. Við erum því í sömu stöðu og Norðmenn, þótt við höfum enga olíu haft. Ef við fáum olíu úr Drekasvæðinu, verða áhrifin hin sömu og af álbræðslum. Slíkar himnasendingar draga úr framsókn þjóða á öðrum sviðum.
Hrekkjavöku-stofnun?

Þrjátíu starfsmenn eru hjá Útlendingastofnun. Samt taka afgreiðslur þar óralangan tíma, jafnvel nokkur ár. Samt sendir stofnunin út staðlað bréf, sem fær nýbúa til að skjálfa af ótta. Hver samdi þetta bréf? Þarf að verða fjölmiðlamál úr hverri afgreiðslu stofnunarinnar? Ef ekkert er að marka slík bréf og aldrei var ætlunin að reka Mark Cumara úr landi. Ekki frekar en Paul Ramses. Eitthvað er meira en lítið bogið við Útlendingastofnun. Starfsmenn hafa tamið sér gerræði. Þegar ruglið verður svo fjölmiðlamál, flýta þeir sér að segja, að ekkert illt hafi verið meint með aðgerðum.
Sarah Palin í stofufangelsi

Kosningastjórn John McCain hefur sett Sarah Palin í stofufangelsi. Hún má ekki tala við neinn blaðamann, ekki svara neinum spurningum. Því að vondir og karlrembdir fjölmiðlar ætli að eyðileggja varaforsetaefnið og mömmuna, sem er eins og við hin. Upp hafa hlaðist sérkennileg mál, sem Palin þarf að svara, en fær ekki. Alls ekki má spyrja um endurtekna valdníðslu hennar og valdhroka. Um ítrekað dagpeningasvindl hennar. Um afneitun hennar á vanda umhverfismála. Um skoðanir hennar á fóstureyðingum, dómsdegi, stjórn guðs á flokki repúblikana. Palin er bara slagorð, innihaldið er krumpað og fríkað.
Kratisminn liggur á lausu

Stjórnarandstaðan er veik. Eðlilegt er, að Framsókn sé veik. Ríkisstjórnin hefur nánast sömu stefnu og Framsókn hafði í ríkisstjórn fyrir kosningar. Málefnalega ætti hún tæpast að vera í stjórnarandstöðu. Hún ætti að veita stjórninni hlutleysi. Flóknara er dæmi Vinstri grænna. Þótt Steingrímur pressi vel, er hann búinn að vera í starfi eins lengi og elztu menn muna. Allir flokkar þurfa mannaskipti stundum. Svo eru málefnin oft í veikasta kanti, leifar Alþýðubandalagsins. Betri eru gömul mál kratanna, sem nú eru á lausu, síðan Samfylkingin varð hægri sinnaður frjálshyggju-trúarflokkur.
Hlutafélög skulu þau heita

Fannie Mae og Freddie Mac eru hlutafélög, ekki ríkisfyrirtæki, ekki opinber fyrirtæki. Ríkið á ekki ráðandi hlut í þeim, ekki heldur sveitarfélög, heldur alls konar aðilar úti í bæ. Þetta eru fyrirtæki í kauphöll. Hlutir í þeim ganga kaupum og sölum á markaðsverði hvers tíma. Dæmigerð hlutafélög, ekki gervihlutafélög eins og Síminn eða Landsvirkjun. Hvorki í viðskiptum við ríkið né njóta ríkisábyrgðar. Þau njóta að vísu velvildar ríkisvaldsins og geta því kallast pilsfalda-félög. Eins og þjóðnýting þeirra sýnir. En það er svo margt einkaframtakið, sem hangir í pilsföldum hægri stjórnvalda.
Eiganda Ísals sparkað

Norski olíusjóðurinn hafnaði Rio Tinto, eiganda álbræðslunnar í Straumsvík. Kirsten Halvorsen fjármálaráðherra tilkynnti það í gær. Olíusjóðurinn selur 500 milljón punda hlut sinn. Það stafar af siðlausri umgengni Rio Tinto við umhverfi og íbúa á námasvæði Grasberg á Papúa í Indónesíu. Ráðherrann sagði engar horfur á stefnubreytingu fyrirtækisins. Eigandi Ísals dumpar eitri í fljót og beitir íbúa hernaði. Til greina kom að útiloka einnig Monsanto, framleiðanda erfðabreytts útsæðis, vegna barnaþrælkunar. En þeirri ákvörðun var frestað. Fyrir á bannlista eru Wal-Mart, Honeywell, BAE og Lockheed.
Hrein, sjálfbær, endurnýjanleg

Fjarri fer, að gufuver Orkuveitunnar gefi af sér hreina orku, jafnvel endurnýjanlega og sjálfbæra. Allt er það tómt bull. Fyrsta orkuverið á Hellisheiði hefur drepið þúsund ára gamlan mosa. Gufur þaðan hrísla eitri ekki bara á mosa heldur líka á mannfólk. Til dæmis í Reykjavík. Mæling á brennisteinsvetni við Grensásveg sýnir margfalda mengun síðan gangsett var Hellisheiðarvirkjun. Út um allar trissur eru komnar reykspúandi borholur, sem úða brennisteini um allt. Enda haga pólitíkusar því svo, að þrjótarnir fremja sjálfir sitt umhverfismat. Og Skipulagsstofnun stimplar á færibandi.
Vefþjóðviljinn bullar

Vefþjóðviljinn segir í dag, að íbúðalánabankarnir Fannie Mae og Freddie Mac séu ríkisstofnanir. Rangt, þeir eru hlutafélög. Eins og önnur hlutafélög, skráð í kauphöllinni. Hafa ótal hluthafa. Rangt er hjá Vefþjóðviljanum, að þessir bankar minni á Íbúðalánasjóð. Sá sjóður er í eigu ríkisins og hefur enga hluthafa. Íbúðalánabankarnir bandarísku minna á íbúðadeildir íslenzkra banka, Kaupþings, Glitnis, Landsbankans. Yfirtaka bandaríska ríkisins á bönkunum var þjóðnýting. Á röngum forsendum bullar Vefþjóðviljinn langt mál. Yfirtakan vestra er mesta áfall auðhyggjunnar á síðustu áratugum.
Þrjótar meta eigin áhrif

Mat á umhverfisáhrifum fer lögum samkvæmt þannig fram að þrjóturinn fremur það sjálfur. Eða fær til þess undirverktaka, sem er háður viðskiptum við þrjótinn. Ferlið er síðan stimplað af Skipulagsstofnun. Því hafa engar virkjanir nein umhverfisáhrif. Þau koma síðar í ljós, of seint. Nú hefur þúsund ára gamall mosi brunnið við Hellisheiðarvirkjun. Eðlileg afleiðing af röngu matsferli. Þrjótar eru ófærir um að meta sín eigin umhverfisáhrif. Mosabruninn sýnir óhæft matsferli. Nú þarf að kæra þrjótana, allt frá Orkuveitunni yfir í Skipulagsstofnun, fyrir kæruleysi í umhverfismati.
Björn flýtur með mér

Við Björn Bjarnason eigum fleira sameiginlegt en að hafa verið í sveit á Reynistað í Skagafirði. Við erum báðir ritskoðaðir af Nató. Starfsmaður bandalagsins í Afganistan, Börkur Gunnarsson, fær ekki að komast inn á heimasíður okkar félaga. Vinnuveitandinn bannar það. Mér finnst Birni sýnd ótrúleg virðing með þessu banni. Ég á það hins vegar skilið. Hef oft bent á, að Nató sé dauðans matur. Hef vísað fólki á bækur, sem ljóstra upp um spuna og lygar Nató á síðustu árum. Engin stofnun, fyrirtæki eða ríki heims slær Nató við í því. Alþjóðasamband ritstjóra gaf út sérstaka bók um það.
Kominn í nýtt stríð

George W. Bush forseti herðir loftárásir á landamærahéruð Pakistans. Á tíma Pervez Musharraf valdaræningja var landið titlað bandamaður frelsisins í baráttunni gegn Al Kaída. Nú þegar lýðræðislega kjörinn forseti er kominn þar til valda, er Bush ekki eins fínlegur í puttunum. Daglega er ráðizt á meintar búðir skæruliða. Í gær féllu 23 í einni árás í Norður-Waziristan, þar af átta börn. Hakkani-feðgarnir hættulegu voru ekki á staðnum, svo að árásin fór út um þúfur. Bush er búinn að bæta Pakistan við fyrri óvinaríki sín, Afganistan og Írak. Senn kemur röðin að Íran. Bandaríkin eru brjáluð.
Gluggaveður í eftirliti

Við skulum bara orða það á íslenzku: Slökkviliðið á Reykjavíkurflugvelli nennir ekki að fylgjast með vallarsvæðinu. Þar fylgjast menn bara með því, sem þeir sjá út um gluggann. Alls ekki tala um að fara út í veður og vind. Þess vegna gátu skemmdarvargar úðað málningu á flugvél Þristavinafélagsins. Þessi flugvél var utan við það svæði, sem slökkviðlismenn sjá út um glugga. Erlendis eru flugvellir lokuð svæði, sem menn reyna tæpast að komast inn á. Hér valsa menn út og inn af flugvallarsvæðinu eins og þeim þóknast. Ætli það sé ekki ávísun á, að fyrr eða síðar verði flugvél lífshættulega skemmd.
Heimsins mesta þjóðnýting

Heimsins mesta þjóðnýting nútímans er í höfn. Bandaríkjastjórn hefur þjóðnýtt fasteignabanka landsins, Fannie Mae og Freddie Mac. Þannig fór um þá hugsjón, hornstein Chicago-skólans og Washington-samkomulagsins. Þegar á reynir, er lítið hald í einkavæðingu. Hún er oftast einkavinavæðing, eins og hér á landi, samanber bankana. Hún er framkvæmd, þegar vel árar. Þegar síðan árar illa, er þjóðnýtt aftur. Svo að skattgreiðendur borgi brúsann af vel borgaðri snilligáfu einkabransans. Víða er aldarfjórðungs reynsla af markaðsvæðingu ríkisvaldsins. Svo sem í Bretlandi, hún er ófögur sjón.
Davíð hér og Davíð þar

Jónas Haralz segir, að rangt hafi verið að leggja niður Þjóðhagsstofnun. Og telur Seðlabankann vera hluta efnahagsvandans. Athugið, að það var Davíð Oddsson, sem lagði niður Þjóðhagsstofnun í einu af æðisköstum sínum. Og að það er Davíð Oddsson, sem nú stjórnar Seðlabankanum. Og er frægastur fyrir að geta ekki lokað þjóðhagsreikningum á frambærilegan hátt. Jónas Haralz telur samskiptum Seðlabanka og ríkisstjórnar vera ábótavant. Athugið, að þar er hann að tala um Davíð Oddsson og Geir Haarde. Mér sýnist Jónas Haralz segja kreppuna á Íslandi vera innanhússvanda landsfeðra Flokksins.
Bilaður áttaviti

Sammála Snorra Magnússyni. Formaður Landssambands lögreglumanna furðar sig á, að Útlendingastofnun vísi ekki erlendum glæpamönnum úr landi. Eins og hann segir í Fréttablaðinu í dag: “Þá sérstaklega, þegar nýbökuðum kenískum feðrum og filippseyskum flökurum úr Þorlákshöfn er gert að fara úr landi án nokkurs fyrirvara.” Stundum er útlendingar meira en helmingur þeirra, sem gista fangageymslur lögreglunnar. Aðallega eru það Litháar, um 40%. Hingað koma glæpasveitir í skjóli Schengen og þær á umsvifalaust að senda brott. Dómsmálaráðherra þarf að færa krumpaðri Útlendingastofnun nýjan áttavita.
Límið farið úr samfélaginu

David Simon segir í Guardian, að límingin sé farin úr bandarísku samfélagi. Sameiginleg gildi séu horfin. Annars vegar séu vellauðugir. Hins vegar fólk, sem vinnur í Wal-Mart og hefur ekki til hnífs og skeiðar. Fólk, sem er á sósíalnum í Evrópu, drepst bara í Bandaríkjunum. Simon býr í innbæ Baltimore, þar sem upplausnin er orðin skýr og löggan ræður ekki við neitt. Við sáum svipaða þróun byrja í Bretlandi á stjórnartímum nýfasistans Tony Blair. Þetta er afleiðing af aldarfjórðungs fylgisspekt stjórnvalda við Chicago-skólann í hagfræði. Sú dólga-hagfræði stóðst ekki dóm reynslunnar.
Fleiri vínber – minna kvef

Vísindamenn á vegum þýzkra stjórnvalda telja loftslagsbreytingar verða erfiðari en áður var talið. Þeir hafa gert tilraunir til að áætla þessar breytingar og afleiðingar þeirra. Þær sýna, að grunnvatnsborð lækkar. Skógareldar verða tíðari. Hjartaáföll verða tíðari. Kælikerfi kjarnorkuvera sæta bilunum. Flóð verða tíðari. Hins vegar mun uppskera vaxa, einkum vínberja. Kvef mun minnka og ferðamönnum fjölga. Neikvæðu hliðarnar eru mun þyngri á vogarskálunum en jákvæðu hliðarnar. Þjóðverjar standa fremst í heimi í rannsóknum á loftslagsbreytingum og áhyggjum af afleiðingum þeirra.
Skáld eða skjólstæðingur?

Dagbækur Matthíasar breyttu söguskoðun fólks. Vinstri menn hættu að tala um Moggann sem hinn sanna fjölmiðil. Sem hinn ábyrga fjölmiðil. Sem sjálfa sagnfræðina. Vilja núna halda leyndu, að þeir þágu að koma í hádegissnittur hjá Matthíasi og Styrmi. Til að skiptast á lygasögum og slúðri. Til að þykjast hafa lesið ljóðin. Mogginn er afhjúpaður sem sjúk valdastofnun í gervi fjölmiðils. Byggð á því sjálfhverfa slúðri, sem sjá má í dagbókunum. Í framhaldi geta menn velt fyrir sér yrkingum Matthíasar í skjóli Moggans. Var hann skáld eða bara einn af skjólstæðingum Morgunblaðsveldisins?